På toppen af Aalborg rager Aalborg Tårnet 55 meter op i luften, men i weekenden har tårnets blikfang midlertidigt været endnu større.

Initiativet med oplyste bygningsværker, der skal vise sympati med Ukraine, kan man opleve flere steder i det nordjyske i disse dage. Kirketårnet i Asaa, Krudttårnet i Frederikshavn og nu også Aalborg Tårnet har i løbet af weekenden lyst aftenhimlen op med de gule og blå farver, vi lige for tiden forbinder med det ukrainske flag. Det ikke kun i Nordjylland, at det ukrainske flag træder frem uvante steder. Over hele Europa er monumenter dekoreret for at støtte det krigshærgede land. Det gælder blandt andet Brandenburger Tor i Berlin og rådhuset i Paris. Hvad nytter det? Dén tanke har måske strejfet flere. Hvad nytter det egentlig, at et vartegn i Aalborg Kommune lyser op i blå og gule farver? Ifølge Finn Reske-Nielsen, der er formand for FN-forbundet i Nordjylland, er det et spørgsmål om mange bække små. - Præsident Putin sidder ikke i Kreml og siger 'hold da op, nu sker der noget i Aalborg', men når man ser, hvor stor en folkelig opbakning, der har været imod invasionen, så betyder det noget i det store hele, siger han. På den måde mener han, at man med de mange forskellige initiativer som fredsmarch, fakkeloptog og oplyste monumenter viser, at det er hele verden, der er imod de ulovligheder, som Rusland foretager sig lige nu. Det er altså summen af alle de enslydende signaler, der sendes mod Rusland fra hele verden lige nu, der betyder noget, og derfor betyder det noget, at også Aalborg Tårnet lyser op.